text: Oldermand bekymrer sig om alvorligt syg prins Henrik
  09 februar 2018 kl. 14.12
  I mange år har prins Henrik været æresmedlem i Aabenraas Skyttelaug, og her frygter de for hans tilstand.
  Kongehuset har i dag meddelt, at prins Henrik er alvorligt syg. Prins Henrik har gennem årene haft en nær tilknytning til Syd- og Sønderjylland.
  Den 21. januar sidste år viste han sig sidste gang officielt i Syd- og Sønderjylland, da han åbnede sin jadeudstilling på Koldinghus.
  Siden 1990 har prinsen været æresmedlem i Aabenraas Skyttelaug, og den nuværende oldermand Hans Henrik Johansen bekymrer sig:
  - Vi følger med, tænker på hele familien og så håber vi, at han bliver rask, fortæller Hans Henrik Johansen til TV Syd.
  Selvom prinsen har trukket sig tilbage, er han stadig æresmedlem i Skyttelauget, og det er de stolte af, siger oldermanden.
  
  
  